Δηλώσεις της Ελλάδος που προβλέπονται στο άρθρο 5 του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητος.

Ι. Νομοθεσίες και συστήματα στα οποία αναφέρεται το άρθρο 4 παρ. 1 και 2 του κανονισμού

1. Παροχές ασθένειας, μητρότητας και επιδόματα λόγω θανάτου (Άρθρο 4 παρ. 1 υπό α και στ του κανονισμού)

i) Νομοθετικές και κανονιστικές διατάξεις σχετικές με το γενικό σύστημα κοινωνικής ασφαλίσεως (Ι.Κ.Α.: Ίδρυμα Κοινωνικών Ασφαλίσεων) που προβλέπεται για τους μισθωτούς και τους εξομοιούμενους με αυτούς (κλάδοι ασφαλίσεως Ασθένεια - Μητρότητα που αφορούν παροχές σε είδος και σε χρήμα συμπεριλαμβανομένων και των επιδομάτων θανάτου).

ii) Νομοθετικές και κανονιστικές διατάξεις σχετικές με τα ειδικά συστήματα που προβλέπονται για ορισμένες κατηγορίες μισθωτών (Ασφαλιστικοί Οργανισμοί ή ασφαλιστικοί κλάδοι Ασθένεια - Μητρότητα συμπεριλαμβανομένων και των επιδομάτων θανάτου).

iii) Νομοθετικές και κανονιστικές διατάξεις σχετικές με το σύστημα γεωργικής ασφαλίσεως (Ο.Γ.Α.: Οργανισμός Γεωργικών Ασφαλίσεων) που προβλέπονται για τους γεωργούς και αφορούν παροχές ασθένειας, μητρότητας και επιδομάτων θανάτου.

2. Παροχές αναπηρίας, γήρατος και επιζώντων (Άρθρο 4 παραγρ. 1 περιπτώσεις β, γ και δ του κανονισμού)

i) Νομοθετικές και κανονιστικές διατάξεις σχετικές με το γενικό σύστημα κοινωνικής ασφαλίσεως (Ι.Κ.Α.) που προβλέπεται για τους μισθωτούς και τους εξομοιούμενους με αυτούς (Κλάδοι συντάξεως, αναπηρίας και επιζώντων).

ii) Νομοθετικές και κανονιστικές διατάξεις σχετικές με ειδικά συστήματα κοινωνικής ασφαλίσεως που προβλέπονται για ορισμένες κατηγορίες μισθωτών και αφορούν παροχές αναπηρίας και επιζώντων.

iii) Νομοθετικές και κανονιστικές διατάξεις σχετικές με το σύστημα γεωργικής ασφαλίσεως (Ο.Γ.Α.) που αφορούν τις παροχές σε περίπτωση αναπηρίας και γήρατος.

3. Παροχές εργατικών ατυχημάτων και επαγγελματικών ασθενειών (Άρθρο 4 παραγρ. 1 περιπτ. ε του κανονισμού)

i) Νομοθετικές και κανονιστικές διατάξεις σχετικές με τους Κλάδους ασφαλίσεως Ασθένεια-Μητρότητα και συντάξεων, του γενικού συστήματος κοινωνικής ασφαλίσεως (Ι.Κ.Α.) που προβλέπεται για τους μισθωτούς και τους εξομοιούμενους με αυτούς και οι οποίες αφορούν τις παροχές σε περίπτωση εργατικού ατυχήματος ή επαγγελματικής ασθένειας.

ii) Νομοθετικές και κανονιστικές διατάξεις που προβλέπονται από τα ειδικά συστήματα κοινωνικής ασφαλίσεως μισθωτών και αφορούν τις παροχές σε περίπτωση εργατικού ατυχήματος ή επαγγελματικής ασθένειας.

iii) Νομοθετικές και κανονιστικές διατάξεις σχετικές με το σύστημα γεωργικής ασφαλίσεως (Ο.Γ.Α.) που αφορούν τις παροχές που προβλέπονται από τις ως άνω διατάξεις με επικεφαλίδα "παροχές αναπηρίας, γήρατος και επιζώντων" σε περίπτωση εργατικού ατυχήματος και επαγγελματικής ασθένειας (I-2 iii).

4. Παροχές ανεργίας (Άρθρο 4 παρ. 1 περίπτ. ζ του κανονισμού)

Νομοθετικές και κανονιστικές διατάξεις σχετικές με την ασφάλιση ανεργίας, που προβλέπεται για τους μισθωτούς του γενικού συστήματος του Οργανισμού Απασχολήσεως Εργατικού Δυναμικού και για τους μισθωτούς που υπάγονται σε ορισμένα συστήματα.

5. Οικογενειακές παροχές (Άρθρο 4 παραγρ. 1 περίπτ. η του κανονισμού)

Νομοθετικές, διοικητικές και κανονιστικές διατάξεις σχετικές με τα οικογενειακά επιδόματα των μισθωτών, καθώς και με τα οικογενειακά επιδόματα του εθνικού συστήματος.

II. Παροχές που προβλέπονται στο άρθρο 50 του κανονισμού

Νομοθεσία που αφορά τα κατώτατα όρια συντάξεως αναπηρίας, γήρατος και επιζώντων που προβλέπονται για τους μισθωτούς και τους εξομοιούμενους μ' αυτούς, που υπάγονται στο γενικό και στα ειδικά συστήματα ασφαλίσεως μισθωτών.

III. Παροχές που προβλέπονται στο άρθρο 77 του κανονισμού

Προσαυξήσεις για παιδιά που προβλέπονται από τις διατάξεις που αναφέρονται πιο πάνω με επικεφαλίδα "παροχές αναπηρίας, γήρατος και επιζώντων παρ. 1-2", εφ'όσον πρόκειται για συντάξεις αναπηρίας και γήρατος.

IV. Παροχές που προβλέπονται στο άρθρο 78 του κανονισμού

Παροχές για ορφανά που προβλέπονται από τις διατάξεις που αναφέρονται πιο πάνω με επικεφαλίδα "παροχές αναπηρίας, γήρατος και επιζώντων παρ. 1-2".